鮮于子駿使君生日
作者：秦觀
朝代：宋

paragraphs: 惟昔高堂夢，熊羆兆吉占。
氣鍾西蜀秀，時應仲秋嚴。
江漢揮犀尾，風雲下筆尖。
微辭追屈宋，精義到黄炎。
操履森寒栢，名聲耿夜蟾。
擊彊鵰鶚健，治劇鸊鵜銛。
使者旌旄易，將軍印綬添。
鴛鴻隨步武，虎豹入韜鈐。
錦覆郎官被，彤垂太守襜。
兩行分蜜炬，十里上珠簾。
禮士常懸榻，誅姦或奮髯。
雨堂昏絳帳，風帙亂牙籤。
銀漢星初換，金莖露已霑。
歡聲連北固，壽邑亙東漸。
麗句充文几，奇香牣玉奩。
簪紳五福具，罇俎四難兼。
賤子真殊幸，清標獲屢覘。
誤蒙雕朽木，猥辱畫無鹽。
嘉運方熙洽，英才豈滯淹。
佇公歸法從，行道慰民瞻。